b'\n_START_ARTICLE_\nNatalia Estemirova\n_START_PARAGRAPH_\nNatalia Husainovna Estemirova (ven. \xd0\x9d\xd0\xb0\xd1\x82\xd0\xb0\xd0\xbb\xd1\x8c\xd1\x8f \xd0\xa5\xd1\x83\xd1\x81\xd0\xb0\xd0\xb8\xd0\xbd\xd0\xbe\xd0\xb2\xd0\xbd\xd0\xb0 \xd0\xad\xd1\x81\xd1\x82\xd0\xb5\xd0\xbc\xd0\xb8\xd1\x80\xd0\xbe\xd0\xb2\xd0\xb0, 28. helmikuuta 1958 Saratovin alue \xe2\x80\x93 15. hein\xc3\xa4kuuta 2009) oli ven\xc3\xa4l\xc3\xa4inen ihmisoikeusaktivisti ja Memorial-j\xc3\xa4rjest\xc3\xb6n johtokunnan j\xc3\xa4sen. H\xc3\xa4net siepattiin 15. hein\xc3\xa4kuuta 2009 Groznyissa T\xc5\xa1et\xc5\xa1eniassa, ja h\xc3\xa4nen ruumiinsa l\xc3\xb6ytyi my\xc3\xb6hemmin samana p\xc3\xa4iv\xc3\xa4n\xc3\xa4 Ingu\xc5\xa1iasta. Ihmisoikeusj\xc3\xa4rjest\xc3\xb6 Human Rights Watch on kertonut Estemirovan olleen tutkimassa hyvin arkaluontoisia tapauksia._NEWLINE_Estemirova oli puoliksi ven\xc3\xa4l\xc3\xa4inen, puoliksi t\xc5\xa1et\xc5\xa1eeni. H\xc3\xa4n oli kotoisin Saratovin alueelta, mutta h\xc3\xa4n muutti jo opiskeluaikana T\xc5\xa1et\xc5\xa1eniaan Groznyiin. H\xc3\xa4n valmistui T\xc5\xa1et\xc5\xa1enian valtionyliopistosta p\xc3\xa4\xc3\xa4aineenaan historia, jota h\xc3\xa4n opetti paikallisessa koulussa. Vuoden 1998 toisen T\xc5\xa1et\xc5\xa1enian sodan aikana h\xc3\xa4n kuitenkin siirtyi T\xc5\xa1et\xc5\xa1enian television palvelukseen, jolle h\xc3\xa4n teki dokumenttielokuvia sodan uhreista. Tuolloin alkoi h\xc3\xa4nen yhteisty\xc3\xb6ns\xc3\xa4 Memorial-j\xc3\xa4rjest\xc3\xb6n kanssa. Sen palvelukseen Ingu\xc5\xa1iaan h\xc3\xa4n siirtyi vuonna 2000._NEWLINE_Estemirova sai ty\xc3\xb6st\xc3\xa4\xc3\xa4n ihmisoikeusasioissa useita kansainv\xc3\xa4lisi\xc3\xa4 palkintoja. H\xc3\xa4n ty\xc3\xb6skenteli yhdess\xc3\xa4 2006 murhatun toimittaja Anna Politkovskajan sek\xc3\xa4 tammikuussa ammutun juristin Stanislav Markelovin kanssa.\n_START_SECTION_\nRamzan Kadyrovin nostama kunnianloukkaussyyte\n_START_PARAGRAPH_\nVen\xc3\xa4l\xc3\xa4isen Memorial-ihmisoikeusj\xc3\xa4rjest\xc3\xb6n johtaja Oleg Orlov syytti Tshetsenian johtajaa Ramzan Kadyrovia Estemirovan murhasta. Kadyrov kiisti sekaantuneensa mill\xc3\xa4\xc3\xa4n tavoin murhaan ja nosti asiasta kunnianloukkaussyytteen. T\xc3\xa4m\xc3\xa4 herjaussyyte meni oikeuteen. Orlov sanoi oikeudessa ettei tarkoittanut syyllisyydell\xc3\xa4 rikosoikeudellista osallisuutta, vaan poliittista ja sosiaalista syyllisyytt\xc3\xa4. Kolme Orlovin asianajajaa todisti oikeudessa, ett\xc3\xa4 Estemirovan sanojen mukaan Kadyrov oli uhannut h\xc3\xa4nt\xc3\xa4. Kadyrov voitti oikeusjutun, muttei saanut kuin 1800 euron korvaukset hakemansa 210000 euron sijasta.'